NX58K9850SG in Fingerprint Resistant Black Stainless Steel by Samsung in West Melbourne, FL - 5.8 cu. ft. Slide-In Gas Range with Flex Duo™ & Dual Door in Black Stainless Steel Rolene vang graad | Maroela Media
Rolene Strauss by haar gradeplegtigheid. Foto: Juan Pinnick Photography
Rolene Strauss, 2014 se Mej. Wêreld, het Donderdag haar MBChB-graad aan die Universiteit van die Vrystaat (UV) verwerf.
Die 25-jarige skoonheid, wat haar mediese studie vir twee jaar moes onderbreek om op haar verantwoordelikhede as Mej. Suid-Afrika en Mej. Wêreld te fokus, het onlangs saam met haar gesin na Kaapstad verhuis.
Strauss, wat oorspronklik van Volksrust in Mpumalanga afkomstig is, het in Maart 2014 met die Mej. SA-kroon weggestap en in Desember 2014 die Mej. Wêreld-skoonheidskompetisie in Londen, Engeland, gewen.
Sy het in Julie 2014, kort ná haar kroning as Mej. SA, verloof geraak aan die sakeman D’Niel Strauss. Die paartjie het in Februarie 2015, nadat sy haar verantwoordelikhede as Mej. Wêreld voltooi het, afgehaak by die skilderagtige Laurent-trouvenue op die Lourensford-wynlandgoed in Somerset-Wes.
Sy het haar studie in 2016 hervat en dieselfde jaar in Augustus aangekondig dat sy swanger is met haar en D’Niel se eersteling. Hul seuntjie is in Januarie vanjaar gebore.
“My liefde vir gesondheid en medisyne is wat my oortuig het om terug te keer na my studie toe. Daar was soveel geleenthede wat ek kon ondersoek ná my jaar as Mej. Wêreld, maar ek sou nie ‘Rolene’ gewees het as ek nie my mediese studie voltooi het nie. Ek is geensins spyt nie,” het sy gesê.
Strauss het vroeër vanjaar op ŉ vraag van ŉ aanhanger op sosiale media gebieg dat dit soms moeilik is om met alles by te hou. “Om eerlik te wees, ek sukkel soms om alles te hanteer,” het sy reageer op ŉ vraag hoe sy haar studie hanteer terwyl sy getroud en ŉ ma is.
“Daar is dae wanneer ek voel dat alles te veel raak, maar dan fokus ek daarop om in die oomblik te lewe. Om die klein goedjies te waardeer soos my seuntjie se lag of ŉ pasiënt wat gesond word. Dit is baie belangrik om te weet waar jy wil wees in die lewe, maar om dit ook een stap op ŉ slag te vat. Alles wat jy nodig het om grootheid te bereik, is reeds binne jou.”
Strauss sal nie onmiddellik met haar mediese internskap begin nie, maar sê sy is baie opgewonde vir wat in 2018 voorlê. “Ek sien uit om meer geleenthede as motiveringspreker aan te pak en ek wil my boek klaarmaak wat ek tans skryf.”
Sy sal ook deel wees van ŉ holistiese vrouegesondheidspraktyk in die Paarl saam met haar skoonsuster, dr. Ledivia Strauss.
“Ek sien uit na ŉ wonderlike jaar en na die toekoms met my man en my babaseuntjie uiteindelik onder een dak. Ek wil almal bedank wat my ondersteun het gedurende die moeilike maar vrugbare paar jaar as Mej. SA, Mej. Wêreld, mediese student, vrou, moeder en nou mediese dokter.”
WATCH LIVE: Former @MissWorldLtd and @Official_MissSA, @RoleneStrauss is awarded with her Bachelor of Medicine and Surgery degree.
Stream live on: https://t.co/10sjXFB0dH #UFSSummerGrad17 #ProudlyKovsies pic.twitter.com/20JndXmIoy
— UFS/UV (@UFSweb) December 7, 2017
Pragtige mens, baie voorspoed en seeninge vir haar en haar gesin. Arbeid adel!
Wow ek haal my hoed af vir Rolene mooi voorbeeld vir ons jeug leer by haar. SA is trots op jou
Baie geluk Rolene. Dit wil gedoen word. Ek is ook besig met my studies met twee woelwaters. Is rerig nie aldag maklik nie maar met hulp van Bo kom ons daardeur.
Rolene jy is pragtig, en nederig! ‘n Toonbeeld van ons Skepper. Ons is trots op jou.
Uhm, sy en duisende ander wat net so hard moes werk baie van hulle sonder haar ondersteuningsnetwerk. Sit hulle fotos en stories ook op asseblief